Un arguzenn all, pouezus evit C. Tresmontant a zo doare gresianeg an Avieloù. Evitañ n'eo ket ar gresianeg klasek a c'hortozfed evit dibenn ar c'hantved kentañ, hogen kentoc'h ur gresianeg troet diwar an hebraeg ha tonket da vezañ lennet da gentañ-penn gant Yuzevion ar c'humuniezhoù strewet war an diardro morkreizdouarel. Leun eo gresianeg an Avieloù a droioù-lavar hebraek, nann troet met treuzplaket e gresianeg, ha na c'hellent bezañ komprenet nemet gant Yuzevion an Diaspora a oa boas da lenn "Bibl ar Seikont" - ma kaver paot ennañ an troioù-lavar-se -, ar Bibl hebraek troet e gresianeg, bet troet dres evito, int ma oa deuet ar gresianeg da vezañ o yezh pemdeziek. Claude Tresmontant a ro en e levr kantadoù a skouerioù ha na c'hellont ket bezañ meneget amañ evel-just, met kendrec'hus ez int. A-daol-trumm e soñjan e Pêr-Jakez Helias, penaos en deus troet e galleg pezh en doa skrivet da gentañ e brezhoneg, hag a ya d'ober e levr brudet "Le cheval d'orgueil", ken prizet gant ar C'hallaoued o deus kavet saourus-kenañ galleg an oberour. E gwirionez en deus dasstrewet en e skrid troioù-lavar brezhonek treuzplaket e galleg. Kevaoterion an Avieloù o deus graet evel-se evit bezañ komprenet mat gant Yuzevion an Diaspora, met gant P.J. Helias e oa kentoc'h evit ober brav. N'eo ket ur rebech a ran, ur stadadenn nemetken.